**Kanepi valla kultuuriasutuste ümberkorraldamine**

Kanepi valla kultuuriasutuste struktuuri ümberkorraldamise protsess käivitus 2023. aasta teises pooles, selle tingis vajadus kasutada valla eelarvelisi vahendeid otstarbekamalt tulenevalt üldisest majanduslikust olukorrast. Hetkel on Kanepi valla allasutustena toimimas 8 raamatukogu, 3 neist raamatukogu-külakeskusena ning lisaks veel 4 kultuuriasutust, kokku 12 asutust. Igal asutusel on oma eelarve, mis sisaldab ka vahendeid sündmuste korraldamiseks. Kanepi valla suuruse omavalitsuse jaoks pole selline halduskoormus mõistlik ning tänases majanduslikus olukorras ka jätkusuutlik. Kultuuri- ja spordikomisjoni eestvedamisel on toimunud mitmeid koosolekuid ja arutelusid, kuhu on kaasatud komisjoni liikmeid, kultuuriasutuste juhte ja vallavalitsuse töötajaid.

Kultuuriasutuste ümberkorraldamise eesmärkideks on vähendada halduskoormust, parandada kultuurialast ja kogukonna koostööd ning kasutada valla eelarvelisi vahendeid otstarbekamalt. Ühiste arutelude tulemusena on ettepanekutena välja toodud: asutuste ühendamine, ühine sündmuste eelarve ning kogukonna algatuse ja koostöö suurendamine.

Volikogule esitatud Kanepi valla kultuuriasutuste ümberkorraldamise ettepanek näeb ette, et raamatukogu-külakeskustena tegutseb 5 asutust - Põlgaste, Erastvere, Valgjärve, Krootuse, Maaritsa. Eraldi raamatukogudena säilivad Kanepi ja Saverna raamatukogud. Kanepi seltsimaja hakkab koordineerima valla kultuurivaldkonda koostöös raamatukogu-külakeskustega kasutades ühist sündmuste eelarvet ja arvestades piirkondlikke traditsioone.

Ümberkorraldustega on tagatud kultuurivaldkonna teenuste säilimine piirkondades, majad ja ruumid jäävad avatuks huvitegevuse läbiviimiseks, kogukonnaürituste ja kultuurisündmuste korraldamiseks. Igal majal on juht, kes kogukonda toetab ja loob võimalused kogukonnaelu arendamiseks. Ühise sündmuste eelarvega parandame kultuurialast koostööd ja eestvedajate võimekust töötada ühtse meeskonnana. Kultuuriürituste kalenderplaan koostatakse ühiselt allasutuste juhtidega ning sündmused hakkavad toimuma koostööna valla erinevates paikades. Asutuste juhid valitakse sisekonkursi teel.

Ümberkorraldamisega võetakse vastu järgmised otsustused:

* Krootuse Rahvaraamatukogu tegevus korraldatakse ümber Krootuse Raamatukogu-Külakeskuseks. Krootuse Raamatukogu-Külakeskusega liidetakse Krootuse külakeskus ja Karilatsi Rahvaraamatukogu.
* Maaritsa Rahvaraamatukogu tegevus korraldatakse ümber Maaritsa Raamatukogu-Külakeskuseks. Maaritsa Raamatukogu-Külakeskusega liidetakse Maaritsa Kultuurimaja.
* Saverna Külakeskuse tegevus lõpetatakse.
* Saverna Külakeskuse põhimäärus tunnistatakse kehtetuks.
* Kinnitatakse Kanepi Seltsimaja, Erastvere Raamatukogu-Külakeskuse, Põlgaste Raamatukogu-Külakeskuse, Krootuse Raamatukogu-Külakeskuse, Maaritsa Raamatukogu-Külakeskuse ja Valgjärve Raamatukogu-Külakeskuse põhimäärused. Seni kehtivad põhimäärused tunnistatakse kehtetuks.

**Muudatused jõustuvad 01. jaanuarist 2025.**